এরই মধ্যে ৩১ জুলাই প্রথম আলোতে ‘ইন্টারনেট ব্যবসার খরচ বাড়বে’ শীর্ষক এক সংবাদে জানা গেছে, আইএসপির লাইসেন্স ফি ১০ থেকে ২৫ গুণ বাড়ানোর সিদ্ধান্ত নিয়েছে সরকার। সারা দেশে ইন্টারনেট সেবা দিতে পারে, এমন নেশনওয়াইড আইএসপির জন্য নতুন লাইসেন্স ফি ঠিক করা হয়েছে ২৫ লাখ টাকা। এ ধরনের আইএসপির বার্ষিক লাইসেন্স নবায়ন ফি হবে ৫ লাখ টাকা। দুই ক্ষেত্রেই এর আগের ফি ছিল ১ লাখ টাকা করে। অর্থাৎ বাড়ানো হলো ২৫ গুণ! সেন্ট্রাল জোন আইএসপির নতুন লাইসেন্স ফি ১৫ লাখ ও লাইসেন্স নবায়ন ফি ৩ লাখ টাকা করার প্রস্তাব করা হয়েছে। আর জোনাল আইএসপির নতুন লাইসেন্স ফি ১০ লাখ ও নবায়ন ফি ২ লাখ টাকা করা হবে। মড়ার উপর খাঁড়ার ঘা হিসেবে এখন থেকে বাড়তি লাইসেন্স ফি ছাড়াও এসব প্রতিষ্ঠান ইন্টারনেটের ব্যবসা করে বছরে যা আয় করবে, তার ১ শতাংশ অর্থ রাজস্ব ভাগাভাগি হিসেবে বিটিআরসিকে এবং আরও ১ শতাংশ বিটিআরসির সামাজিক সুরক্ষা তহবিলে (এসওএফ) জমা দিতে হবে!